અર્જુન, સોનાના ફોનમાં સેન્ટ મેસેજીસમાં બધું વાંચી રહ્યો હતો. ઈનબોક્સના મેસેજ ડીલીટ થઇ ગયા હતાં. અને સેન્ટ મેસેજીસમાં પણ પંદર દિવસ પહેલાના થોડા મેસેજ બાકી રહી ગયા હતા. અર્જુનને આખી ઘટના ધીરે ધીરે સમજવા લાગી. અચાનક સોનાનું અપસેટ રહેવું, પોતાનો ફોન સતત હાથમાં રાખવો અને એક વખત આખીરાત ફ્રેન્ડના ઘરે લગ્નની તૈયારીના બહાને જવું, આ બધું જ અવિનાશ માટે હતું. થોડા દિવસ પહેલા છાપામાં અવસાન નોંધ વાંચીને સોના ધ્રુસકે ધ્રુસકે રડી હતી અને કારણ પૂછતા એણે જવાબ આપવાનું ટાળ્યું હતું. એ પણ અવિનાશ માટે જ હતું. આનો મતલબ હતો કે પોતાને આવેલા એક અનનાઉન કોલની બધી જ વાત સાચી હતી. સોનાનો સાચેજ લગ્ન પહેલા અવિનાશ સાથે સંબંધ હતો. અર્જુનને ગુસ્સો આવ્યો. મન થયું કે હમણાંજ જઈને સોનાની પોલ પરિવાર સામે ખોલી નાખું. અર્જુને બધાં સેન્ટ મેસેજ ફરીથી વાંચ્યા, મગજ ઠંડું રાખીને સમજીને વાંચ્યા.